РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/16-25

28. јануар 2025. године

Б е о г р а д

ЗАПИСНИК

СА 26. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-
ИМУНИТЕТСКА ПИТАЊА, ОДРЖАНЕ 28. ЈАНУАРА 2025. ГОДИНЕ

Седница је почела у 13,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Оља Петровић, Милољуб Албијанић, Дане Станојчић, Александар Југовић, Горан Милић, Стефан Китановић, Снежана Пауновић, Ћорђе Комленски и Бранимир Јовановић.

Седници нису присуствовали чланови Одбора: Бранко Лукић, Јелена Милошевић, Мирослав Алексић, Стефан Јањић, Драгана Ракић и Војислав Михаиловић.

На предлог председника, Одбор је једногласно, у целини, утврдио следећи

Дневни ред:

- Усвајање записника са 25. седнице Одбора -

 1. Разматрање оставки које су на функцију народног посланика поднели Живан Бајић (01 број: 118-127/25 од 22. јануара 2025. године) и др Бранко М. Вујковић (01 број: 118-128/25 од 22. јануара 2025. године).

\* \* \*

Пре преласка на рад по утврђеном дневном реду Одбор је једногласно, без примедаба, усвојио записник са 25. седнице Одбора.

Имајући у виду да гласање народног посланика Милић Горана није евидентирано у систему е-парламента, народни посланик је замолио да се у записнику евидентира да је гласао „ЗА“ усвајање записника са 25. седнице Одбора.

Прва тачка дневног реда: Разматрање оставки које су на функцију народног посланика поднели Живан Бајић и др Бранко М. Вујковић

Председник Одбора је обавестио присутне да су оставке које су на функцију народног посланика поднели Живан Бајић и др Бранко М. Вујковић оверене у складу са законом којим се уређује оверавање потписа и у законском року предате на писарницу Народне скупштине.

Дискусије није било.

Одбор је на предлог председника, једногласно усвојио и Народној скупштини поднео следећи

И З В Е Ш Т А Ј

 Одбор је утврдио да је подношењем оставки народних посланика Живана Бајића и др Бранка М. Вујковића, изабраних са Изборне листе „АЛЕКСАНДАР ВУЧИЋ – Србија не сме да стане“, наступио случај из члана 131. став 2. тачка 6) Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

 Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина, у смислу члана 133. истог закона, констатује да је именованим престао мандат народног посланика.

 Попуњавање упражњених посланичких места извршиће се додељивањем мандата другим кандидатима у складу са чл. 134. и 135. Закона.

 За известиоца Одбора на седници Народне скупштине одређен је Миленко Јованов, председник Одбора.

\* \* \*

Седница је завршена у 13,10 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић Миленко Јованов